google/wiki40b huggingface dataset:
Καρλομάνος της Βαυαρίας

Βιογραφία

Ήταν ο μεγαλύτερος γιος του Λουδοβίκου Β΄ του Γερμανικού βασιλιά των Ανατολικών Φράγκων (Γερμανίας) και της Έμμας, κόρης του κόμη Βελφ. 
Εξεγέρθηκε πρώτος ενάντια στον πατέρα του (861)· δύο χρόνια μετά τον ακολούθησε ο δεύτερος αδελφός του Λουδοβίκος Γ΄ο Νεότερος, ενώ αργότερα ενώθηκε μαζί και ο μικρότερος αδελφός τους Κάρολος Γ΄ ο Παχύς. Ο Λουδοβίκος Β΄ υποχρεώθηκε (965) να μοιράσει τα εδάφη του στους γιούς του: ο Καρλομάνος πήρε μερίδιο τη Βαυαρία, ο Λουδοβίκος Γ΄ τη Σαξονία, τη Φραγκονία & τη Θουριγγία και ο Κάρολος Γ΄ τη Σουηβία & την Ραιτία. Μία ψευδής αναφορά ότι είχε πεθάνει ο αυτοκράτορας Λουδοβίκος Β΄, αποκατέστησε προσωρινά τις σχέσεις του Λουδοβίκου Β΄ με τους γιους του. Όταν ο Λουδοβίκος Β΄ απεβίωσε (876), κάθε αδελφός βασίλευσε στο μερίδιο που κληρονόμησε. Οι σχέσεις τους ήταν πολύ αρμονικές μεταξύ τους, με άριστη συνεργασία, σε αντίθεση με τις σχέσεις που είχαν με τον πατέρα τους. Με τον θάνατο του θείου τους Καρόλου Β΄ του Φαλακρού (877) βασιλιά των δυτικών Φράγκων, ο Καρλομάνος έγινε βασιλιάς της Ιταλίας. Το 879 ο Καρλομάνος έμεινε ανάπηρος από ένα βαρύ εγκεφαλικό επεισόδιο, που τον ανάγκασε να μοιράσει το βασίλειό του στα αδέλφια του -ο Λουδοβίκος Γ΄ έλαβε τη Βαυαρία και ο Κάρολος Γ΄ την Ιταλία- και απεβίωσε την επόμενη χρονιά. Είχε και έναν νόθο γιο από μία παλλακίδα, τον Αρνούλφο, που του παραχωρήθηκε το δουκάτο της Καρινθίας. Αργότερα ο Αρνούλφος της Καρινθίας έγινε βασιλιάς της Γερμανίας, της Λομβαρδίας και αυτοκράτορας.
Ντάνι Θεμπάγιος

Σε συλλόγους

Η επαγγελματική του καριέρα ξεκίνησε το 2014 από την Μπέτις, στην οποία παρέμεινε για τρία χρόνια. Το 2017 υπέγραψε στη Ρεάλ Μαδρίτης, με την οποία κατέκτησε ένα Σούπερ Καπ Ισπανίας (2017), ένα Τσάμπιονς Λιγκ (2018), ένα ΟΥΕΦΑ Σούπερ Καπ (2017) και δύο Παγκόσμια Κύπελλα Συλλόγων (2017 και 2018). Τον Ιούλιο του 2019 δόθηκε δανεικός στην Άρσεναλ.

Στην εθνική ομάδα

Το 2017, ως μέλος της Εθνικής Ισπανίας U21, έπαιξε στο Ευρωπαϊκό πρωτάθλημα ποδοσφαίρου U21, στο οποίο η ομάδα κατέκτησε την πρώτη θέση και ο ίδιος αναδείχθηκε ο καλύτερος παίκτης της διοργάνωσης.
Στην Εθνική ομάδα των ανδρών έκανε το ντεμπούτο του τον Σεπτέμβριο του 2018 σε έναν αγώνα του Πρωταθλήματος Εθνών ΟΥΕΦΑ ενάντια στην Κροατία. Πέτυχε το πρώτο του γκολ τον Νοέμβριο του ίδιου έτους στην ίδια διοργάνωση και πάλι ενάντια στην Κροατία.
Βαγγέλης Καριμάλης

Βιογραφία

Ξεκίνησε το 1983 με τον στίβο και συγκεκριμένα στους δρόμους ημιαντοχής στον ΠΑΟ υπό την καθοδήγηση του Νίκου Ψαρομιχαλάκη. Κατέκτησε την τρίτη θέση στα 1.000μ με 2΄38 στο Πανελλήνιο Πρωτάθλημα Παίδων το 1984 στη Δράμα. Η 4η θέση στους Πανευρωπαϊκούς αγώνες εφήβων στο Μπέρμιγχαμ της Αγγλίας στα 10.000μ είναι η μεγαλύτερη διάκριση του, ενώ εκεί πέτυχε το διατηρητέο Πανελλήνιο ρεκόρ στη κατηγορία με 29 λεπτά και 50 δευτερόλεπτα. Κατέκτησε 2 φορές το χρυσό μετάλλιο στο ομαδικό στα βαλκανικά πρωταθλήματα ανωμάλου δρόμου το 1994 στην Κραϊόβα της Ρουμανίας και το 1997 στο Ναύπλιο. 
Επίσης συμμετείχε στον ημιμαραθώνιο στην Μπρατισλάβα το 1989. Το 1989 στο Μιλάνο έτρεξε τον διάσημο αγώνα μισού μαραθωνίου "Stramilano" σε 1 ώρα και 6 δευτερόλεπτα κατακτώντας την 24η θέση. Γυμνάστηκε επίσης για έξι μήνες το 1991 με τον Ούγγρο προπονητή Μιχάι Ιγκλόλ, το 1995 και 1996 με τον Σπήλιο Ζαχαρόπουλο και στο τέλος της καριέρας του με τον άλλοτε συναθλητή του Γιώργο Τσαλτάκη από το καλοκαίρι του 1996 μέχρι το 1998. Το 1999 μεταγράφηκε στον Πανελλήνιο Γυμναστικό Σύλλογο.
Κατάκτησε την 1η θέση στο πανελλήνιο πρωτάθλημα εφήβων στη Λάρισα με 14 λεπτά και 50 δευτερόλεπτα. Επίσης, κατέκτησε την 1η θέση στο πανελλήνιο πρωτάθλημα νέων το 1991 στη Θεσσαλονίκη με 29 λεπτά και 46 δευτερόλεπτα, και την τρίτη θέση στα πανελλήνια πρωταθλήματα ανδρών στα 10.000μ το 1988 και 1996. Σταμάτησε τον πρωταθλητισμό οριστικά το 2002.
Διονύσιος Κλεόπας

Βιογραφικά στοιχεία

Γεννήθηκε στην Κωνσταντινούπολη το 1816. Σε ηλικία δεκατεσσάρων ετών μετέβη στη Ιερουσαλήμ, όπου και παρακολούθησε σχολικά μαθήματα. Στη συνέχεια φοίτησε στην Θεσσαλονίκη και στην Κωνσταντινούπολη. Σπούδασε θεολογία στην Θεολογική Σχολή Αθηνών και στην Γερμανία.
Μετά τις σπουδές του, επέστρεψε στην Ιερουσαλήμ και δίδαξε στη Σχολή του Σταυρού, της οποίας διετέλεσε διευθυντής από το 1855. Φέροντας τον ιερατικό βαθμό του Πρεσβύτερου διορίστηκε τακτικός καθηγητής της Θεολογίας το 1856 στο Εθνικό Πανεπιστήμιο, παραιτήθηκε όμως ένα χρόνο αργότερα για λόγους υγείας. Στο διάστημα αυτό δίδαξε δογματική και χριστιανική ηθική. Προτού παραιτηθεί διατελούσε κοσμήτορας της Θεολογικής Σχολής. Από το 1858/9 έως το 1860 διατέλεσε επίσης έξαρχος του Παναγίου Τάφου στην Κύπρο.
Στο συγγραφικό του έργο περιλαμβάνεται η έκδοση των συγγραμάτων του Πατριάρχη Ιεροσολύμων Κυρίλλου Β΄ καθώς και η ερμηνεία των ψαλμών του Πατριάρχη Ανθίμου Ιεροσολύμων.
Απεβίωσε στην Κωνσταντινούπολη στις 6 Μαΐου 1861.
Β΄ κατηγορία ποδοσφαίρου ανδρών Κύπρου 1979-80

Σύστημα διεξαγωγής

Στο πρωτάθλημα της Β΄ κατηγορία την περίοδο 1979-80 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στην Α΄ κατηγορία 1980-81. Οι δύο τελευταίες ομάδες υποβιβάστηκαν στη Γ΄ κατηγορία 1980-81.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Σημαία της Περιφέρειας Βλαντίμιρ

H σημαία της Περιφέρειας Βλαντίμιρ καθιερώθηκε στις 28 Απριλίου του 1999. Μέχρι αυτή την ημερομηνία, η σημαία που χρησιμοποιούσε το ομοσπονδιακό υποκείμενο έμοιαζε με αυτήν της πόλης του Βλαντίμιρ.
Το φόντο της σημερινής σημαίας έχει ως κύριο χρώμα το κόκκινο και λιγότερο, στα αριστερά, το μπλε. Το σημείο που είναι μπλε είναι το ένα όγδοο του συνόλου της σημαίας. Ο λόγος του πλάτους προς το μήκος της σημαίας είναι 1:2. Στο μέσο του επάνω τμήματος της σημαίας βλέπουμε το σφυροδρέπανο. Στη μέση της κόκκινης λωρίδας βλέπουμε τη χρυσή εικόνα με το εθνόσημο του ομοσπονδιακού υποκειμένου, το πλάτος του οποίου είναι το ένα τρίτο του μήκους της σημαίας. Στο κύριο μέρος του εθνόσημου υπάρχει ένα λιοντάρι που φορά κορόνα, ασυνήθιστο κάπως για σημαία, δεδομένης της συνύπαρξης του κομμουνιστικού συμβόλου (σφυροδρέπανο).
Η προηγούμενη σημαία είχε φόντο κόκκινο και το έμβλημα της Περιφέρειας Βλαντίμιρ στο κέντρο.
Δημητράκης Δεληγιάννης

Βιογραφία

Γεννήθηκε το 1783 στα Λαγκάδια Αρκαδίας και ήταν γιος του σημαντικού προεστού Ιωάννη Δεληγιάννη που σκοτώθηκε προεπαναστατικά από τις οθωμανικές αρχές με σουλτανικό φιρμάνι. Υπήρξε μέλος της Φιλικής Εταιρείας και με την έναρξη της ελληνικής επανάστασης, συμμετείχε ενεργά μαζί με τα υπόλοιπα αδέλφια του. Προχώρησε στη γενική σφαγή των Οθωμανών κατοίκων των Λαγκαδίων που είχαν αφοπλιστεί λόγο καιρό νωρίτερα από τις δυνάμεις του αδελφού του Κανέλλου και συμμετείχε στην εκστρατεία που οδήγησε στην εκπόρθηση του ισχυρού οθωμανικού προπυργίου του Λάλα. Έπειτα, έλαβε μέρος στην καθοριστική για τον αποκλεισμό της Τριπολιτσάς, μάχη της Γράνας και λίγες ημέρες αργότερα προχώρησε με 500 άνδρες στην κατάληψη του χωριού Μαντζάγρα, πλησίον της Τριπολιτσάς. Κατά την άλωση της πόλης, εισήλθε σε αυτή από τον προμαχώνα του Σεραγιού. Έπειτα, κατευθύνθηκε προς την Πάτρα όπου συμμετείχε στην πολιορκία της πόλης. Κατά το 1822 συμμετείχε στην προσπάθεια απόκρουσης της εκστρατείας του Δράμαλη πολεμώντας μεταξύ άλλων στο Αγιονόρι. Για τη συμβολή του, ανήλθε στις 22 Ιανουαρίου του 1823 στο βαθμό του αντιστρατήγου. Κατά τη διάρκεια του εμφυλίου πολέμου, τάχτηκε κατά της κυβέρνησης Κουντουριώτη. Μετά την ήττα της πλευράς που υποστήριξε, παραδόθηκε μαζί με τους υπόλοιπους αδελφούς του στις αρχές Φεβρουαρίου του 1825 στο Ναύπλιο και φυλακίστηκε στην Ύδρα.
Αργότερα, αποφυλακίστηκε και συμμετείχε στις επιχειρήσεις κατά του αιγυπτιακού στρατού του Ιμπραήμ πασά. Το 1825 πολέμησε επικεφαλής στρατιωτών στην αποτυχημένη για τις ελληνικές δυνάμεις μάχη της Τραμπάλας και τον Ιούλιο πραγματοποίησε διάφορες ενέδρες κατά των εχθρικών δυνάμεων στα Δερβένια Λεονταρίου. Πολέμησε στην Πιάνα και στις αρχές του 1826 σε νικηφόρα μάχη μεταξύ κοντά στα χωριά Ζευγολατιό και Αγιάννης.
Απέκτησε με την γυναίκα του, Σταθούλα, έναν γιο, τον Ιωάννη που είχε πολιτευθεί και έγινε υπουργός το 1874. Προήχθη στο βαθμό του αρχιστράτηγου και μετά την απελευθέρωση εγκαταστάθηκε στα Λαγκάδια όπου και πέθανε το 1848.
Βασίλειος Μεϊμαράκης

Βιογραφικά στοιχεία

Σπούδασε νομικά και ιδιώτευσε ως δικηγόρος. Εξελέγη βουλευτής Ηρακλείου για πρώτη φορά στις εκλογές του Δεκεμβρίου 1915 και επανεξελέγη, με την υποστήριξη του Λαϊκού Κόμματος, στις εκλογές του 1926, του 1932 και του 1936.
Απεβίωσε στην Αθήνα το 1961. Ανηψιός του, γιος του αδελφού του, ήταν ο Ιωάννης Μεϊμαράκης, βουλευτής και πατέρας του Βαγγέλη Μεϊμαράκη.
Αιθυλοβενζόλιο

Μέθοδος Fitting

Από φαινυλαλογονίδιο (PhX), με τη μεθοδο Fitting, παράγεται αιθυλοβενζόλιο:

Μέθοδος Grignard

Από φαινυλαλογονίδιο (PhX), με τη μέθοδο Grignard, παράγεται αιθυλοβενζόλιο:

Με αποκαρβοξυλίωση κατάλληλων καρβοξυλικών οξέων

1. Από φαινυλοπροπανικά οξέα, με αποκαρβοξυλίωση παράγεται αιθυλοβενζόλιο:
2. Aπό οποιοδήποτε αιθυλοβενζοϊκό οξύ:

Με αναγωγή οξυγονούχων ενώσεων

1. Από οποιαδήπτε αιθυλοφαινόλη, με αποξυγόνωση, παράγεται αιθυλοβενζόλιο::
2. Από φαινυλαιθανάλη, με τη μέθοδο Wolff-Kishner, παράγεται αιθυλοβενζόλιο::
3. Με αναγωγή ακετοφαινόνης (PhCOCH₃)- Αντίδραση Clemmensen :

Καταλυτική αφυδρογόνωση

Αυτή είναι η κύρια βιομηχανική εφαρμογή του αιθυλοβενζολίου, από την οποία παράγεται στυρόλιο:

Νίτρωση

Με νίτρωση παράγει ορθοαιθυλονιτροβενζόλιο και παρααιθυλονιτροβενζόλιο:

Σουλφούρωση

Με σουλφολυρωση παράγει ορθοαιθυλοβενζοσουλφονικό οξύ και παρααιθυλοβενζοσουλφονικό οξύ:

Αλκυλίωση

Με αλκυλίωση κατά Friedel-Crafts παράγονται ορθοαιθυλαλκυλοβενζόλιο και παρααιθυλαλκυλοβενζόλιο:

Ακυλίωση

Με ακυλίωση κατά Friedel-Crafts παράγονται ορθοαιθυλακυλοβενζόλιο και παρααιθυλακυλοβενζόλιο:

Υδροξυλίωση

Με υδροξυλίωση κατά Friedel-Crafts παράγονται ορθοαιθυλοφαινόλη και παρααιθυλοφαινόλη:

Αμίνωση

Με αμίνωση κατά Friedel-Crafts παράγονται ορθοαιθυλανιλίνη και παρααιθυλανιλίνη:

Καρβοξυλίωση

Με καρβοξυλίωση κατά Friedel-Crafts παράγονται ορθοαιθυλοβενζοϊκό οξύ και παρααιθυλοβενζοϊκό οξύ:

Υδρογόνωση

Με καταλυτική υδρογόνωση παράγεται αιθυλοκυκλεξάνιο:

Οζονόλυση

Με οζονόλυση παράγονται αιθανοδιάλη και 2-οξοβουτανάλη:

Οξείδωση

Με οξείδωση με KMnO₄ παράγεται ακετοφαινόνη:

Αλομεθυλίωση

Με αλομεθυλίωση κατά Blanc παράγονται ορθοαιθυλοαλομεθυλοβενζόλιο και παρααιθυλοαλομεθυλοβενζόλιο::
Μαζούρκες, Op. 30 (Σοπέν)

Οι Μαζούρκες, Op. 30 είναι τέσσερις μαζούρκες του Φρεντερίκ Σοπέν, οι οποίες γράφτηκαν και δημοσιεύθηκαν το 1837. Η πρώτη είναι γραμμένη σε Ντο ελάσσονα. Η δεύτερη είναι γραμμένη σε Σι ελάσσονα κι τελειώνει σε Φα δίεση ελάσσονα. Η τρίτη είναι γραμμένη σε Ρε ύφεση μείζονα, ενώ η τέταρτη είναι γραμμένη σε Ντο δίεση ελάσσονα. Μία τυπική εκτέλεση του σετ Opus 30, διαρκεί περίπου 12 λεπτά.
Μπάρνετ ΦΚ

Ιστορία

Η Μπάρνετ ιδρύθηκε το 1888 ύστερα από την ένωση δύο ποδοσφαιρικών ομάδων, της Νιου Μπάρνετ ΦΚ (New Barnet FC) και της Γούντβιλ ΦΚ (Woodville FC). Έγινε μέλος του πρωταθλήματος του Βόρειου Λονδίνου το 1892. Το 1912 έγινε μέλος της Αθίνιαν Λιγκ, ένα ερασιτεχνικό πρωτάθλημα της Αγγλίας. Ήταν μέλος της ως το 1965, οπότε ο σύλλογος έγινε ημιεπαγγελματικός. Την περίοδο 1971–72 η Μπάρνετ έφτασε ως τον τελικό του Τρόφι, του κυπέλλου δηλαδή για τους ημιεπαγγελματικούς και ερασιτεχνικούς συλλόγους της Αγγλίας με μόλις 15 παίκτες στο ρόστερ της, χάνοντας όμως από τη Στάφορντ Ρέιντζερς με 3-0.
Το 1991 ο σύλλογος έγινε επαγγελματικός, καθώς έγινε μέλος της Φούτμπολ Λιγκ, δηλαδή της διοργανώτριας αρχής για τις χαμηλότερες επαγγελματικές κατηγορίες. Η Μπάρνετ αγωνίστηκε εκείνη την περίοδο στην Λιγκ Του, όπου εκεί κατάφερε να φτάσει ως τα πλέι-οφ για την άνοδο στην Λιγκ Ουάν, χάνοντας όμως από την Μπλάκπουλ. Την περίοδο 1992–93, όμως, η Μπάρνετ υποβιβάστηκε στη Φούτμπολ Κόνφερενς, το πρωτάθλημα δηλαδή για ημιεπαγγελματικές ομάδες. Τελικά, το 2005 η ομάδα ανέβηκε ξανά στην Λιγκ Του.
Δημόσια Υγεία

Ο όρος δημόσια υγεία αναφέρεται στην επιστήμη και την τέχνη της πρόληψης των ασθενειών και της επιμήκυνσης της ζωή και της προαγωγής της υγείας. Ο ορισμός αποδίδεται στον Edward Winslow (1920) και στον πληρέστερο ορισμό του δημόσια υγεία είναι η επιστήμη και η τέχνη για την πρόληψη των ασθενειών, την επιμήκυνση τη ζωής και την προαγωγή της σωματικής υγείας και της αποδοτικότητας του ανθρώπου μέσω οργανωμένων  προσπαθειών της κοινότητας, την εξυγίανση του περιβάλλοντος, τον έλεγχο των μολύνσεων της κοινότητας, την εκπαίδευση του ατόμου ως προς τις αρχές και την προσωπική υγιεινή, την οργάνωση των ιατρικών και νοσηλευτικών υπηρεσιών για την έγκαιρη διάγνωση και προληπτική θεραπεία της νόσου, καθώς και την ανάπτυξη  κοινωνικού μηχανισμού που θα εξασφαλίζει σε κάθε άτομο ένα βιοτικό επίπεδο κατάλληλο για τη διατήρηση της υγείας του.
Η δημόσια υγεία ασχολείται με τις απειλές για την υγεία με βάση την ανάλυση της υγείας του πληθυσμού. Ο πληθυσμός μπορεί να είναι πολύ μικρός ή τόσο μεγάλος ώστε να περιλαμβάνει κατοίκους πολλών ηπείρων (για παράδειγμα, στην περίπτωση της πανδημίας). Οι διαστάσεις της υγείας περιλαμβάνουν «μια κατάσταση πλήρους σωματικής, ψυχικής και κοινωνικής ευεξίας και όχι απλώς η απουσία ασθένειας ή αναπηρίας», όπως ορίζεται από τον Παγκόσμιο Οργανισμό Υγείας.
Η σύγχρονη πρακτική της δημόσιας υγείας απαιτεί διεπιστημονικές ομάδες εργαζομένων στη δημόσια υγεία και επαγγελματίες, συμπεριλαμβανομένων εκείνων των ιατρών που ειδικεύονται στη δημόσια υγεία/ιατρική της κοινότητας/μολυσματικές ασθένειες, ψυχολόγους, επιδημιολόγους, στατιστικολόγοους, Βοηθούς Ιατρικών Λειτουργών, νοσοκόμες δημόσιας υγείας, μαίες, μικροβιολόγους, επιθεωρητές περιβαλλοντικής υγείας/επιθεωρητές δημόσιας υγείας, φαρμακοποιούς, οδοντίατρους, υγιεινολόγους, διαιτολόγους και διατροφολόγους, κτηνίατρους, κοινωνιολόγοι, εμπειρογνώμονες των επικοινωνιών, της βιοηθικής και άλλους.
Ροβέρτος Δ΄ του Αρτουά του Ε

Βιογραφία

Ήταν ο μεγαλύτερος γιος του Ιωάννη κόμη του Ε και της Ισαβέλλας του Μελύν.
Έγινε κόμης του Ε το 1387, την ίδια όμως χρονιά, στις 20 Ιουλίου, δηλητηριάστηκε και πέθανε στο κάστρο ντελ Όβο στην Νάπολη. Την ίδια ημέρα δηλητηριάστηκε και η γυναίκα του, χωρίς να του δώσει απογόνους, έτσι τον διαδέχθηκε ο αδελφός του, Φίλιππος του Αρτουά του Ε.
Prolog

Η Prolog είναι μια γλώσσα λογικού προγραμματισμού γενικής χρήσης που κυρίως χρησιμοποιείται στον τομέα της τεχνητής νοημοσύνης.
Δημιουργήθηκε στις αρχές του 1970 από τους Ρόμπερτ Κοβάλσκι και Alain Colmeraue.
Το όνομα Prolog το έβγαλε ο συνεργάτης του Kowalski' Philippe Roussel και είναι συντομογραφία του γαλλικού «PROgramation et LOGique» («Προγραμματισμός και Λογική») .
Πέτερ Πάνκα

Βιογραφικά στοιχεία

Γεννήθηκε στις 3 Μαρτίου 1948 στο Ανόβερο. Από τα 18 του έγινε επαγγελματίας μουσικός της ροκ. Ξεκίνησε την καριέρα του το 1966 ως τραγουδιστής με τους «Justice of Peace». Το 1970 συνάντησε του «Jane». Αργότερα ονόμασε το συγκρότημά του Peter Panka’s Jane. Επί 37 χρόνια έπαιξε νταμς για τους «Jane». Απεβίωσε στις 28 Ιουνίου 2007 από καρκίνο του πνεύμονα.
Όθων Β΄ της Βαυαρίας

Βιογραφία

Γεννήθηκε στο Κέλχαϊμ και ήταν γιος του Λουδοβίκου Α΄ παλατινού κόμη του Ρήνου και δούκα της Βαυαρίας και της Λουντμίλλας των Πρεμυσλιδών, κόρης του Φρειδερίκου δούκα της Βοημίας. Το 1222 νυμφεύτηκε την Αγνή των Γουέλφων, κόρη του Ερρίκου Ε΄ παλατινού κόμη του Ρήνου. Το 1228 χρίστηκε ιππότης και ο πατέρας του τον έκανε συγκυβερνήτη της παλατινής κομητείας (δουκάτου) του Ρήνου με έδρα την Χαϊδελβέργη. Από τότε η κομητεία θα παραμείνει κληρονομικά στους Βίττελσμπαχ, ως το 1918 και ο εραλδικός λέων θα γίνει ο θυρεός της. Το 1231 δολοφονήθηκε ο πατέρας του και τον διαδέχθηκε και ως δούκας της Βαυαρίας. 
Οι φήμες ότι τους δολοφόνους πλήρωσαν οι Χοενστάουφεν τον έκαναν να αποστασιοποιηθεί αρχικά από τον Φρειδερίκο Β΄ της Γερμανίας. Κατά τα πρώτα έτη της εξουσίας του ήλθε σε αντιπαράθεση και διαμάχη με τους επισκόπους της περιοχής του. Έπειτα ήρθε σε αντίθεση με τον Φρειδερίκο Β΄ Μπάμπενμπερκ δούκα της Αυστρίας και τον σύμμαχό του Ερρίκο των Χοενστάουφεν. Υπό την απειλή της Μογγολικής εισβολής στην Ευρώπη έγινε τελικά σταθερός σύμμαχος του Φρειδερίκου Β΄ της Γερμανίας. Το 1242 ο τελευταίος κόμης του Μπόγκεν κληρονομεί την κομητεία του στον Όθωνα Β΄· ο θυρεός του Μπόγκεν, οι λευκοί και μπλε ρόμβοι, υιοθετείται ως θυρεός της Βαυαρίας. 
Κατά τον εμφύλιο μετά το 1245, ήλθε σε αντίθεση με τον πάπα, του οποίου οι υποστηρικτές αιχμαλώτισαν τον πληρεξούσιο του Όθωνα Β΄ στο Ρήνο. Όταν το 1246 απεβίωσε ο δούκας της Αυστρίας, ο Όθων Β΄ διεκδίκησε το δουκάτο, μάλιστα πάντρεψε την κόρη του Ελισάβετ με τον Κορράδο Δ΄ Χοενστάουφεν, γιο του Φρειδερίκου Β΄ της Γερμανίας. Αυτό δυσαρέστησε τον πάπα Ιννοκέντιο Δ΄, που αφόρισε τον Όθωνα Β΄.
Το 1249 άνδρες της ακολουθίας του γιου του Λουδοβίκου Β΄ διαπληκτίστηκαν στη Βορμς με άλλους άνδρες και τραυματίστηκαν πολλοί· ένας από αυτούς σκοτώθηκε. Την επόμενη ημέρα ο Λουδοβίκος Β΄ ζήτησε δημόσια συγγνώμη και αποζημίωσε τις βλάβες που είχαν γίνει. Ο Κορράδος Δ΄, ο Όθων Β΄ και άλλοι με κοινή επιστολή τους ζήτησαν να μην συνεχιστούν οι αντεκδικήσεις και να μην φύγουν οι υπαίτιοι, ώσπου να ικανοποιηθούν οι πολίτες για τις ζημιές. Πράγματι οι υπαίτιοι ορκίστηκαν να το κάνουν αυτό.
Ο Όθων Β΄ το 1250 πείσθηκε να μετανοήσει στον πάπα, αλλά απεβίωσε το 1253. Με τις παρακλήσεις της χήρας του και των γιων του επετράπη εκκλησιαστική ταφή 12 έτη μετά, μια και ο Κλήμης Δ΄ δήλωσε ότι ο δούκας έδωσε καταφανή σημεία μετάνοιας. Η ταφή έγινε στην κρύπτη του αββαείου του Σάιερν (Scheyern). Όταν ζούσε ο δούκας, είχε επεκτείνει το δουκάτο, αποκτώντας τις περιοχές Άντεκς, Βάσερμπουργκ και Όρτενμπουργκ.
Fiat M14/41

Το Fiat M 14/41 ήταν ιταλικό μέσο άρμα μάχης το οποίο εντάχθηκε σε υπηρεσία με τον Ιταλικό Βασιλικό Στρατό το 1941. Χρησιμοποιήθηκε κυρίως στην βόρεια Αφρική, χωρίς ιδιαίτερη επιτυχία.

Σχεδιασμός και ανάπτυξη

Επρόκειτο για βελτιωμένη έκδοση του προγενέστερου M 13/40, με ισχυρότερο diesel κινητήρα. Παρήχθη σε μικρούς αριθμούς, διότι κρίθηκε πως ήταν ήδη παρωχημένο όταν εντάχθηκε σε παραγωγή. Είχε πανομοιότυπο σασί με το M13/40, αλλά το κύτος του ήταν επανασχεδιασμένο και είχε ανώτερη θωράκιση. Υπολογίζεται πως κατασκευάστηκαν 800 αντίτυπα στα 1941 - 1942.
Φρίουλι-Βενέτσια Τζούλια

Γεωγραφία

Εκτός της πρωτεύουσας Τεργέστης άλλες πόλεις είναι το Ούντινε, το Πορντενόνε, το Σατσίλε, το Βιττόριο Βένετο, το Μονφαλκόνε, η Γκορίτσια, το Μπελούνο κι άλλες μικρότερες σε πληθυσμό κωμοπόλεις. Η ψηλότερη κορυφή είναι το Όρος Σκιάρα (2.563 μ.), οι μεγαλύτεροι ποταμοί είναι ο Ταλιαμέντο και ο Ινζόνσο που εκβάλουν στον κόλπο της Τεργέστης.
Τα τοπία της χαρακτηρίζονται από τεράστια δάση από πεύκα και λιβάδια, ορεινές λίμνες (π.χ. Sauris και Barcis) και πολυάριθμα ρέματα και μικρά ποτάμια που κατεβαίνουν από τα βουνά. Η περιοχή είναι επίσης γνωστή για τους τουριστικούς προορισμούς της, ειδικά κατά τη διάρκεια της χειμερινής περιόδου (Monte Zoncolan, Ταρβίζιο).
Η περιοχή έχει εύκρατο κλίμα. Ωστόσο, λόγω της ιδιομορφίας του εδάφους του, αυτό ποικίλλει σημαντικά από τόπο σε τόπο.

Ιστορία

Στην περιοχή του Φρίουλι-Βενέτσια Τζούλια υπάρχουν διάσπαρτα ερείπια της ρωμαϊκής περιόδου όταν αποτελούσε την επαρχία του Βένετο-Ίστρια. Το 568 Λομβαρδοί που εγκαταστάθηκαν στην περιοχή την προσαρτούν στο Λομβαρδικό δουκάτο και η πόλη Τσινβιντάλε ντελ Φρίουλι (Cividale del Friuli) γίνεται πρωτεύουσά του παίρνοντας τα πρωτεία από την Ακουιληία (Aquileia). Από τον 10ο αιώνα στην περιοχή ιδρύονται πολλά μικρά ανεξάρτητα κρατίδια ενώ αργότερα τμήμα της περνά στην Αυστροουγγαρία. Κατάλοιπο αυτής της εποχής είναι το Κάστρο Μιραμάρε, εξοχικό θέρετρο-παλάτι του αυστριακού αυτοκράτορα. Το 1420 και το Φρίουλι που ήταν ακόμα ελεύθερο έγινε τμήμα της Ενετικής Δημοκρατίας έως το 1797 που πέρασε με συνθήκη στην Αυστροουγγαρία. Την περίοδο αυτή η Τεργέστη αποτέλεσε το μοναδικό λιμάνι της αυτοκρατορίας και γνώρισε μεγάλη άνθηση.
Στον Α΄ Παγκόσμιο Πόλεμο η περιοχή έγινε θέρετρο πολλών πολεμικών επιχειρήσεων. Μετά τον Β΄ Παγκόσμιο Πόλεμο η περιοχή πέρασε από αγγλο-αμερικάνικη διοίκηση κι αποτέλεσε την Ελεύθερη ζώνη της Τεργέστης, το 1954 η περιοχή της Τεργέστης ενσωματώθηκε στην Ιταλία με το μνημόνιο του Λονδίνου και η υπόλοιπη ελεύθερη ζώνη δόθηκε στην Σλοβενία.

Οικονομία

Η οικονομία της περιφέρειας βασίζεται σε μικρές και μεσαίου μεγέθους επιχειρήσεις, σε εξειδικευμένες καλλιέργειες και σε υψηλής ποιότητας τουρισμό. Γεωργία και κτηνοτροφία διατηρούν ουσιαστικό ρόλο στην οικονομία της περιοχής και απασχολούν, το 2001 περίπου 95.000 άτομα. Τα υψηλής ποιότητας προϊόντα εξάγονται, όχι μόνο στο εσωτερικό της χώρας και της Ευρώπης (φρούτα και λαχανικά, τυρί), αλλά έχουν γίνει γνωστά σε όλο τον κόσμο για την ποιότητά τους (χοιρομέρι και κρασιά, ειδικά λευκά). Αξιοσημείωτη είναι επίσης η παραγωγή σόγιας (τρίτη παραγωγός στην Ιταλία με περισσότερα από 37.000 εκτάρια να καλλιεργούνται το 2000) και την παραγωγή ξυλείας στην Κάρνια.
Μετάλλιο Ευδοκίμου Υπηρεσίας Υπαξ/κων

Περιγραφή

Το μετάλλιο Ευδόκιμης Υπηρεσίας είναι χάλκινο σε σχήμα κυκλικό. Στην εμπρός πλευρά έχει το σήμα της Ελληνικής Δημοκρατίας και κυκλικά γύρω από αυτό τις λέξεις «ΕΛΛΗΝΙΚΗ ΔΗΜΟΚΡΑΤΙΑ». Στην πίσω πλευρά γράφονται κυκλικά οι λέξεις «ΓΙΑ ΕΥΔΟΚΙΜΗ ΥΠΗΡΕΣΙΑ». Η ταινία του μεταλλίου είναι από μεταξωτό ύφασμα κυματιστό, χωρίζεται σε πέντε (5) λωρίδες. Η πρώτη και πέμπτη χρώμα βαθύ γαλάζιο, η δεύτερη και η τέταρτη χρώμα βαθύ κόκκινο η τρίτη (κεντρική) χρώμα βαθύ κίτρινο. Στην ταινία ακριβώς πάνω από το μετάλλιο τοποθετείται οριζόντια κλάδος δάφνης που είναι χρυσός για την Α΄ τάξη, αργυρός για την Β΄ τάξη και χάλκινος για την Γ΄ τάξη.
Λάμπετερ

Ιστορία

Ο Εδουάρδος Α' της Αγγλίας εγκαθίδρυσε τη βασιλική κομητεία του Κάρντιγκανσιρ μετά την ήττα του τελεύταιου πρίγκηπα των Ουαλών Llywelyn ap Gruffydd το 1282- τότε το Λάμπετερ τέθηκε υπό αγγλικό έλεγχο. Το γεγονός αυτό, όμως είχε ελάχιστη επίπτωση στον πολιτισμό της πόλης, καθώς η Ουαλική γλώσσα και συνείδηση ευημερούσαν. Η παλαιότερη αναφορά στο Λάμπετερ χρονολογείται γύρω στο 1187, όταν ο Owain Gwennydd διέλυσε το κάστρο του βασιλιά της Ουαλίας γνωστό ως Pont Steffan (γέφυρα του Στεφάνου). Τα ερείπια του κάστρου χρησιμοποιήθηκαν αργότερα ως θεμέλια του κτηρίου του πανεπιστημίου.
Μάχη του Βραχωρίου

Η εξέλιξη των γεγονότων

Περί τα τέλη Μαΐου 1821 μόλις συναθροίστηκαν στρατιωτικά σώματα Ελλήνων γύρω από το Βραχώρι, πολιορκώντας το στενά. Αρχηγοί ήταν ο Δ. Μακρής από την επαρχία Ζυγού, έχοντας περίπου 700, ο Σιαδήμας από το Απόκουρο με 500, ο Θεόδωρος Γρίβας με 200 από την Ακαρνανία, ο Αλέξανδρος Βλαχόπουλος, ο Γεώργιος Τσόγκας με 500 Ακαρνάνες και Βλάχους, ο Ν. Κακαρής Σουλιώτης με 150 Ηπειρώτες και άλλοι διάφοροι. Οι Τούρκοι της πόλης με δύο Δερβεναγάδες Αλβανούς, τον Ταχήρ Παπούλια και Νούρκα Ζέβρανη ήταν περίπου χίλιοι. Οι Έλληνες άρχισαν πρώτοι τον πόλεμο και ανάγκασαν τους Τούρκους να αποσυρθούν μέσα στον Πύργο και στα οχυρά σπίτια. Η μάχη διήρκεσε δέκα ημέρες με καθημερινούς ακροβολισμούς και από τις δύο μεριές. Στο μεταξύ, ο Νούρκας Σέβρανης νύχτα απόδρασε μαζί με τους Αλβανούς του και αναχώρησε με κατεύθυνση την Θεσσαλία διαμέσου της Ευρυτανίας. Οι υπόλοιποι Οθωμανοί όμως αναγκάστηκαν να παραδοθούν, γιατί τους τέλειωσαν οι ζωοτροφές. Έτσι έπεσε το περίφημο Βραχώρι, η πρωτεύουσα της ηγεμονίας των υπό των Οθωμανών ονομαζόμενης Κάρλελη.
Μεντενίν

Δεύτερος Παγκόσμιος Πόλεμος

Στη περιοχή της πόλης αυτής τον Μάρτιο του 1943, στον πόλεμο της ερήμου, συνέβη η ιστορική ομώνυμη μάχη μάχη της Μεντενίν όπου η αντεπίθεση του Ρόμελ κατά της 8ης βρετανικής Στρατιάς υπήρξε ανεπιτυχής. Στην επιχείρηση αυτή είχε λάβει μέρος με τις βρετανικές δυνάμεις και ο ελληνικός Ιερός Λόχος Μέσης Ανατολής.
2396 Κότσι

Φυσικά χαρακτηριστικά

Ο φασματικός τύπος του Κότσι είναι Sa. Τα υπόλοιπα φυσικά χαρακτηριστικά του είναι άγνωστα.